《灸赘疣》
宋代·黄庶

赘疣在予手，累久至三四。
初视君外物，于意不能置。
居闲或灸灼，已没出复继。
赘出与赘没，曾莫生死异。
天地赘一气，万物赘天地。
赘复赘于人，小大而已矣。
人之于为赘，作为有大盭。
至理本无事，破真以为伪。
善恶乱大性，赏罚乱大治。
宫徵乱大声，青黄乱大贲。
寸尺乱大刑，酸咸乱大味。
大朴如疮疽，空虚无完理。
天地不尔仇，尔独赘之计。
耻指不若人，孟子其有谓。
志小略其大，殆非达者意。
弃火复投艾，两忘吾赘赘。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。